b'\n_START_ARTICLE_\nSvi\xc5\xa1\xc4\x8dev mravlji\xc5\xa1\xc4\x8dar\n_START_SECTION_\nOpis\n_START_PARAGRAPH_\nOdrasli metulji merijo preko kril med 30 in 34 mm in imajo sivo rjavo spodnjo stran okra\xc5\xa1eno z izrazitimi belo obrobljenimi pegami na sredini in nizom zabrisanih peg ob zunanjem robu. Samec ima zgornjo stran kril modre barve s \xc5\xa1irokim, \xc4\x8drnikastim, zunanjim robom. Osrednji del zgornje strani kril je brez vzorca. Samica ima zgornjo stran kril bolj ali manj enotno temno sive barve z rahlim modrim poprhom ob telesu.\n_START_SECTION_\nHabitat\n_START_PARAGRAPH_\nV Sloveniji je svi\xc5\xa1\xc4\x8dev mravlji\xc5\xa1\xc4\x8dar uvr\xc5\xa1\xc4\x8den na Rde\xc4\x8di seznam ogro\xc5\xbeenih metuljev kot prizadeta vrsta. V omejenem \xc5\xa1tevilu je raz\xc5\xa1irjen po mo\xc4\x8dvirnih travnikih in nizkih barjih do okoli 1000 m nad morjem, na rasti\xc5\xa1\xc4\x8dih mo\xc4\x8dvirskega svi\xc5\xa1\xc4\x8da, ki je metuljeva gostiteljska rastlina, in kjer obenem \xc5\xbeivijo gostiteljske vrste mravelj. Gosenice svi\xc5\xa1\xc4\x8devega mravlji\xc5\xa1\xc4\x8darja namre\xc4\x8d v \xc4\x8detrti fazi razvoja zapustijo gostiteljke rastline in na tleh za\xc4\x8dnejo izlo\xc4\x8dati posebne kemi\xc4\x8dne spojine (alomone), ki so skoraj identi\xc4\x8dni alomonom, ki jih izlo\xc4\x8dajo li\xc4\x8dinke mravelj. Mravlje delavke zato gosenice odnesejo v mravlji\xc5\xa1\xc4\x8de, kjer jih hranijo in zanje skrbijo prav tako kot za svoje li\xc4\x8dinke.'